De præventivt anholdte demonstranter, der har lagt sag an mod politiet for brud på politiloven og krænkelse af menneskerettighederne, er »en flok sølle klynkere«.

Så kontant er udmeldingen fra Venstres medlem af retsudvalget, Karsten Nonbo.

LÆS OGSÅ

Demonstranterne fik i går medhold i deres klager ved landsretten, og det ærgrer Nonbo:

»Når landsretten har afsagt dom, så må den jo være korrekt, selv om den jo bringer politiet i et dilemma. Vi risikerer at få et handlingslammet politi i fremtiden, hvis de skal være så overkorrekte, som der bliver lagt op til i dommen«, siger han.

Klynkeindustri

På den baggrund mener, at venstremanden, der, inden han kom i folketinget, tjente som kriminalassistent, at politiloven skal laves om, så politiet ikke i fremtiden kan straffes for præventivt at anholde uskyldige mennesker.

Men kan man overhovedet gå ind og stramme lovgivningen yderligere, når nu både byretten og landsretten har slået fast, at anholdelserne af uskyldige demonstranter strider mod Den Europæiske Menneskerettighedskonvention?

FOTO

Se billedserie Foto: Jens Dresling Her skrider politiet til massaanholdelse i begyndelsen af Amagerbrogade. Foto: Jens Dresling

Det skete efter en episode, hvor aktivister havde kastet flasker mod politiet. Foto: Jens Dresling

Ca. 400 aktivister blev tilbageholdt. Foto: Jens Dresling





De tilbageholdte blev sat "i tog" som det hedder på Politisprog. Foto: Niels Christensen

























»Det er jo en flok sølle klynkere, der har lagt sag an på den baggrund, for når vi snakker menneskerettigheder, så er det altså ude i den store verden, hvor befolkninger bliver undertrykt«, siger Karsten Nonbo.

»Det er snart blevet en industri at klynke, og jeg fatter ikke, at man er så sølle, at man begynder at snakke menneskerettigheder i den situation, fordi der er nogen, der sidder på en kold potte og får sig en kold numse. Det er jo helt utroligt«.

»Når der er blevet givet ordre til en masseanholdelse kan man jo ikke gå rundt og sortere mellem gamle fru Hansen og ham, der ser lidt skummel ud. Når der er blevet sagt anholdt, er der blevet sagt anholdt. Det er et skøn, man lægger forinden, og det kan jeg godt leve med«.

Skulle være blevet hjemme

Demonstranterne fik lov at sidde på asfalten så længe, at nogen endte med at tisse i bukserne, fordi de ikke kunne komme på toilettet.

»Ja, hvor er det synd for de små bitte pus - de skulle da være blevet hjemme. Det er jo den situation, som man risikerer at bringe sig selv i, når man deltager i demonstrationer«.

»Hvis en gruppeleder beslutter sig for, at her er det nødvendigt at foretage en præventiv anholdelse, så kan man altså ikke rende rundt med tissepotten til 200 mennesker«.

Det er snart blevet en industri at klynke, og jeg fatter ikke, at man er så sølle, at man begynder at snakke menneskerettigheder i den situation Karsten Nonbo

Bør donere erstatning

Kan det være rigtigt, at man skal kalkulere med risikoen for at komme til at sidde bagbundet på asfalten i flere timer, fordi man deltager i en demonstration?

»Ja, for den er til stede. Jeg er sikker på, at hvis det havde vist sig efterfølgende, at der blandt de mange anholdte havde været fire med bomber, som de ville sprænge, så havde alle sagt: Hvor var det dejligt, at vi havde et politi, som greb ind. Det er jo i bagklogskabens lys, at man finder ud af, at mange af dem er gamle tanter og resten er klynkere«.

»Hvis de var så store idealister i forbindelse med deres demonstrationer, så havde de doneret den store erstatning, de får nu, til SOS Børnebyerne, men lur mig om de ikke plejer deres egoisme og går hjem og køber rødvin for pengene«.

»Jeg er så træt af den klynkeindustri, som, når der bare er den mindste prut i vejen, begynder at snakke menneskerettigheder. Det er gudsjammerligt at høre på«.

Afdæmpet ordfører

Karsten Nonbos holdning til sagen er noget mere ekstrem end den retsordfører Karsten Lauritzen i går gav udtryk for over for politiken.dk.